**17.§ Az értekezés**

(5) Az értekezést a munka végső formába öntése előtt – a doktori iskola minőségbiztosítási tervében rögzített módon – előzetes vitára bocsátják. Az előzetes vitát a doktori iskola tanácsa szervezi meg, a vitáról jegyzőkönyv készül. Az előzetes vita bírálóbizottságának elnökét és tagjait a doktori iskola tanácsa jelöli ki. A bírálóbizottság legalább háromtagú, tagjai az elnök, két bíráló, valamint további tagok a doktori iskola működési rendje szerint. A bizottság valamennyi tagja tudományos fokozattal rendelkezik. A bizottság elnöke az adott tudományterületen az egyetemen működő valamely doktori iskola akkreditált törzstagja, lehetőleg az adott doktori iskola tanácsának tagja. A bizottság tagjainak legalább egyharmada nem oktatója az adott doktori iskolának. Az előzetes vitára benyújtott értekezést a doktori iskola titkára – bírálat előtt – szövegegyezés keresés céljából megküldi az Egyetemi és Nemzeti Könyvtárnak. A könyvtár három munkanapon belül előállítja a szűrés eredményét tartalmazó dokumentumot, amelyet a doktori iskola titkára továbbít a bírálóknak. A bírálók az általuk készített bírálatban kötelesek nyilatkozni, hogy a rendelkezésre álló adatok alapján az értekezés megfelel a publikálás tudományetikai követelményeinek. Az előzetes vita abban az esetben is megtartható, ha a bíráló(k) tudományetikai kifogással él(nek), az esetleges hibák a végleges értekezésben jogkövetkezmények nélkül javíthatók. Amennyiben az előzetes vita bírálója tudományetikai szempontból kifogást fogalmazott meg, erről – a végleges értekezés benyújtásakor – a tudományterületi doktori tanácsot tájékoztatni kell. Ebben az esetben a végleges értekezést ismételt szövegegyezés keresésre kell bocsátani, amelynek eredményét a hivatalos bírálókhoz el kell juttatni.

*- Az előzetes vita nyilvános, azon bárki részt vehet, kérdést tehet fel. Az előzetes vitán a jelölt rövid szabadelőadásban ismerteti eredményeit, válaszol a bírálók, a bizottság és a résztvevők kérdéseire.*

*- az előzetes vita akkor bonyolítható le, ha az elnök mellett legalább az egyik bíráló jelen van és a másik bíráló nyilatkozott arról, hogy a dolgozat véglegesítése után a dolgozat a nyilvános vitára bocsátható. Az előzetes vita jegyzőkönyvét aláírásával hitelesítenie kell az elnöknek, a bírálóknak, továbbá a bizottság tagjainak (amennyiben vannak további tagok).*

*- Az előzetes vita jegyzőkönyvét 3 példányban, a bírálatokat 3-3 eredeti aláírással ellátott példányban szükséges elkészíteni. (1 példányt az iskola könyvel le, 1 példány a TTDT irodáé, 1 példány a jelölté.)*

*- Az előzetes vita bírálóinak explicit nyilatkozata szükséges a tudományetikai megfelelésről.*